**Rendkívüli szociális ösztöndíj**

1. **A pályázat célja**

Szociálisan rászoruló hallgatók anyagi támogatása, mely érdekében az Eszterházy Károly Katolikus Egyetem Egyetemi Szociális és Ösztöndíj Bizottsága (továbbiakban: ESZÖB) minden tanév I. és II. félévére Rendkívüli szociális ösztöndíj pályázatot ír ki, a nemzeti felsőoktatásról szóló 2011. évi CCIV. törvény 85/C.§ bb) alpontja, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet 17. §-a és az Egyetem Hallgatói Követelményrendszer 17.§ (8) bekezdése) alapján.

1. **A pályázattal összefüggésben irányadó jogszabályok**

Az Eszterházy Károly Katolikus Egyetem Hallgatói követelményrendszer Térítési és juttatási szabályzatának 17.§ (8) alapján pályázatot ír ki minden aktuális tanév őszi/tavaszi félévére Rendkívüli szociális ösztöndíj elnyerésére.

1. **A pályázat tárgya**

Azon hallgatók pályázhatnak, akiknek életében, szociális helyzetében anyagi vonzattal is járó esemény történt. Rendkívüli eseménynek számít az a gyorsan lefolyó, előre nem számítható változás, mely az egy háztartásban élők számának, egészségügyi állapotának, munkakörülményeinek, állapotának, státuszának megváltozását jelenti.

1. **A pályázók köre**

Rendkívüli szociális támogatásra pályázhatnak azok a teljes idejű, nappali képzésen tanuló, a pályázás félévében aktív státuszú hallgatók, akik a tanulmányaikat alap- vagy mesterképzésben, osztatlan képzésben, felsőoktatási szakképzésben, felsőfokú szakképzésben vagy doktori képzésben államilag támogatott/állami ösztöndíjas (Nftv. 114/D. § (3) bekezdés) formában folytatják.

1. **A pályázat benyújtásának feltételei**

A rendkívüli esemény beállta és a rendkívüli szociális támogatás pályázat leadása között maximum 90 nap lehet. Ha a pályázó az esemény, a változás megtörténte után 90 napon túl adja le pályázatát, az automatikusan elutasításra kerül. A 90 napba nem számolandóak június, július, augusztus és január hónap napjai.

1. **A pályázat benyújtási határideje, helye**

A pályázati kiírásban szereplő határidőig nyújtható be a pályázat. A hallgató elektronikus úton (Neptun/Ügyintézés/Kérvények/Kitölthető kérvények/ Rendkívüli szociális ösztöndíj pályázat) nyújthatja be a pályázatot. A pályázathoz csatolni kell a szociális helyzet változását igazoló dokumentumot. A pályázatok benyújtására a félév során folyamatosan van lehetőség. A benyújtott pályázati anyagok a tanulmányi rendszerben kerülnek tárolásra, archiválásra.

1. **A pályázat érvénytelensége**

A pályázat érvénytelen, ha a Pályázó a pályázatot

- nem a pályázati felhívásban közzétett formában nyújtotta be,

- a pályázatot hiányosan nyújtotta be,

- a pályázatot a benyújtási határidőn túl nyújtotta be,

- a pályázat elbírálásához szükséges adatokat nem a valóságnak megfelelően közölte.

1. **A pályázat elbírálása**

Rendkívüli szociális ösztöndíjban a hallgató kérelme alapján félévente egy alkalommal részesülhet. A hiányosan beküldött pályázatok esetében az ESZÖB titkára hiánypótlásra szólítja fel a hallgatót. Hiánypótlásra egyszer van lehetőség, de az utolsó pályázati hónapban beadott pályázatok hiánypótlása esetén nem garantálható az adott félévben történő kifizetés.

A beérkezett pályázatok a hatályos jogszabályoknak és szabályzatoknak, illetve jelen pályázati kiírásnak megfelelően, valamint a kérvényben leírt körülmények és a hozzájuk csatolt igazolások alapján kerülnek elbírálásra.

A pályázatot az ESZÖB bírálja el. A pályázat elbírálása és összesítése után a Bizottság megállapítja a támogatás mértékét. A beérkezett hallgatói kérelmekről legalább havonta egyszer döntést kell hozni. A döntést követő 10 munkanapon belül az ESZÖB titkára megküldi a TO Neptun és Pénzügyi Csoportja számára az ESZÖB határozatát és az ösztöndíjban részesülő hallgatók névsorát.

1. **Az ösztöndíj folyósítása**

Az ösztöndíj mértéke maximum: 50.000 Ft/fő/félév. A döntést követően, tárgyhó 10. napjáig az Egyetem gondoskodik az ösztöndíj kiutalásáról a tanulmányi rendszerben tárolt hallgatói bankszámlaszámra. Indokolt esetben hóközi utalással is folyósíthatja az Egyetem.

Eger, 2024. 03. 26.